तीन खेलाडी छनोट
नेपालमा हुने १३ औं दक्षिण एसियाली खेलकुद (साग) अन्तर्गत भलिबल टिम छनोटका लागि बुटवलस्थित एभरेस्ट माविका तीन छात्रा पहिलो चरण छनोटमा परेका छन् । यहाँबाट पुनम चन्द, सरस्वती कट्टेल र यमकली कुँवर मगरले अवसर पाएका हुन् ।
रूपन्देही — नेपालमा हुने १३ औं दक्षिण एसियाली खेलकुद (साग) अन्तर्गत भलिबल टिम छनोटका लागि बुटवलस्थित एभरेस्ट माविका तीन छात्रा पहिलो चरण छनोटमा परेका छन् । यहाँबाट पुनम चन्द, सरस्वती कट्टेल र यमकली कुँवर मगरले अवसर पाएका हुन् ।अन्तिम चरणसम्म छनोट भएमा नेपालका तर्फबाट खेल्न पाउने प्रशिक्षक अर्जुन घिमिरेले जानकारी दिए । अहिले उनीहरूसँगै २५ जना पहिलो चरण छनोटमा परेका हुन् । घिमिरेका अनुसार आर्मीबाट ७, एपीएफबाट ५, नेपाल पुलिसबाट ३, प्रदेश ३ बाट ३, गण्डकी प्रदेशबाट ३ र प्रदेश ५ को बुटवलबाट ३ गरी २५ खेलाडी छानिएका हुन् । ‘यीमध्येबाट १२ टोलीमा पर्नेछन्,’ उनले भने, ‘यहाँ १२ कक्षाभन्दा माथि पढाइ नहुने भएकाले पुनमलाई उच्च शिक्षा र खेल निरन्तरताका लागि पुलिस क्लब पठाएका छौं ।’ पुनम स्पाइकर भएकाले उनको दोस्रो चरणको छनोट सम्भावनामा विश्वस्त रहेको उनले बताए । पुलिसबाट खेलिरहेकी पुनम प्रदेश ५ बाट छनोटमा परेकी हुन् ।